CELEX: 32022D0899
Language: lt
Date: 2022-06-08 00:00:00
Title: Komisijos įgyvendinimo sprendimas (ES) 2022/899 2022 m. birželio 8 d. dėl pagrindinėms sandorio šalims Indonezijoje taikomos reguliavimo sistemos lygiavertiškumo Europos Parlamento ir Tarybos reglamento (ES) Nr. 648/2012 reikalavimams, kiek tai susiję su pagrindinėmis sandorio šalimis, kurias prižiūri Indonezijos finansinių paslaugų institucija (Otoritas Jasa Keuangan) (Tekstas svarbus EEE)

2022 6 9   
               
               
                  LT
               
               
                  Europos Sąjungos oficialusis leidinys
               
               
                  L 156/53
               
            
         KOMISIJOS ĮGYVENDINIMO SPRENDIMAS (ES) 2022/899
         2022 m. birželio 8 d.
         dėl pagrindinėms sandorio šalims Indonezijoje taikomos reguliavimo sistemos lygiavertiškumo Europos Parlamento ir Tarybos reglamento (ES) Nr. 648/2012 reikalavimams, kiek tai susiję su pagrindinėmis sandorio šalimis, kurias prižiūri Indonezijos finansinių paslaugų institucija (Otoritas Jasa Keuangan)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. liepos 4 d. Europos Parlamento ir Tarybos reglamentą (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (1), ypač į jo 25 straipsnio 6 dalį,
         kadangi:
         
                     (1)
                  
                  
                     Reglamento (ES) Nr. 648/2012 25 straipsnyje nustatyta trečiosiose šalyse įsteigtų pagrindinių sandorio šalių pripažinimo procedūra yra siekiama trečiosiose šalyse, kurių reguliavimo standartai yra lygiaverčiai tame reglamente nustatytiems standartams, įsteigtoms ir leidimą gavusioms pagrindinėms sandorio šalims sudaryti sąlygas teikti tarpuskaitos paslaugas Sąjungoje įsteigtiems tarpuskaitos nariams ar prekybos vietoms. Taigi tame straipsnyje numatyta pripažinimo procedūra ir sprendimas dėl lygiavertiškumo padeda siekti Reglamento (ES) Nr. 648/2012 svarbiausio tikslo – mažinti sisteminę riziką plačiau naudojant saugias ir patikimas pagrindines sandorio šalis ne biržos išvestinių finansinių priemonių sutarčių tarpuskaitai atlikti, įskaitant atvejus, kai tos pagrindinės sandorio šalys yra įsteigtos ir leidimą gavusios trečiojoje šalyje;
                  
               
                     (2)
                  
                  
                     kad pagrindinėms sandorio šalims taikomą trečiosios šalies teisinį režimą būtų galima laikyti lygiaverčiu Sąjungos teisiniam režimui, esminis taikomos teisinės ir priežiūros tvarkos rezultatas, vertinant ja pasiekiamus reguliavimo tikslus, turėtų būti lygiavertis Sąjungos reikalavimų rezultatui. Todėl tokio lygiavertiškumo vertinimo tikslas – patikrinti, ar vertinamos trečiosios šalies teisine ir priežiūros tvarka užtikrinama, kad dėl toje trečiojoje šalyje įsteigtų ir leidimą gavusių pagrindinių sandorio šalių Sąjungoje įsteigtiems tarpuskaitos nariams ir prekybos vietoms nekiltų didesnė rizika, negu minėtiems tarpuskaitos nariams ir pagrindinėms sandorio šalims galėtų kilti dėl Sąjungoje leidimą gavusių pagrindinių sandorio šalių, ir dėl to jos Sąjungoje nekeltų nepriimtino lygio sisteminės rizikos. Taigi, reikėtų atsižvelgti į gerokai mažesnę riziką, būdingą tarpuskaitos veiklai, vykdomai mažesnėse nei Sąjungos finansų rinkose;
                  
               
                     (3)
                  
                  
                     vertinant, ar Indonezijos teisinė ir priežiūros tvarka yra lygiavertė Sąjungos teisinei ir priežiūros tvarkai, reikėtų remtis ne tik Indonezijos finansinių paslaugų institucijos (Otoritas Jasa Keuangan (toliau – OJK)) prižiūrimoms Indonezijos pagrindinėms sandorio šalims taikomų teisiškai privalomų reikalavimų lyginamąja analize, bet ir tų reikalavimų rezultato vertinimu. Komisija taip pat turėtų įvertinti tų reikalavimų tinkamumą siekiant sumažinti riziką, kuri gali kilti Sąjungoje įsteigtiems tarpuskaitos nariams ir prekybos vietoms, atsižvelgdama į finansų rinkos, kurioje veikia Indonezijos pagrindinės sandorio šalys, dydį. Kad būtų užtikrintas lygiavertis rizikos mažinimo rezultatas, pagrindinėms sandorio šalims, vykdančioms veiklą didesnėse finansų rinkose, kurioms būdinga didesnė rizika, reikia taikyti griežtesnius rizikos mažinimo reikalavimus negu pagrindinėms sandorio šalims, vykdančioms veiklą mažesnėse finansų rinkose, kurioms būdinga mažesnė rizika;
                  
               
                     (4)
                  
                  
                     šis sprendimas susijęs tik su OJK prižiūrimų pagrindinių sandorio šalių teisinės ir priežiūros tvarkos lygiavertiškumu, o ne su teisine ir priežiūros tvarka, taikoma pagrindinėms sandorio šalims, kurios teikia tarpuskaitos paslaugas biržos prekių rinkoje ir kurias reguliuoja ir prižiūri Biržos prekių ateities sandorių prekybos reguliavimo agentūra (Badan Pengawas Perdagangan Berjangka Komoditi (Bappebti)) prie Indonezijos Respublikos prekybos ministerijos (Kementerian Perdagangan Republik Indonesia), arba banko „Bank Indonesia“ valdomoms ir prižiūrimoms pagrindinėms sandorio šalims;
                  
               
                     (5)
                  
                  
                     pagal Reglamento (ES) Nr. 648/2012 25 straipsnio 6 dalies a, b ir c punktus, nustatant, ar trečiosios šalies teisinė ir priežiūros tvarka, taikoma joje leidimą gavusioms pagrindinėms sandorio šalims, yra lygiavertė tame reglamente nustatytai tvarkai, reikia atsižvelgti į tris sąlygas;
                  
               
                     (6)
                  
                  
                     pagal Reglamento (ES) Nr. 648/2012 25 straipsnio 6 dalies a punktą, trečiojoje šalyje leidimą gavusios pagrindinės sandorio šalys turi atitikti teisiškai privalomus reikalavimus, kurie yra lygiaverčiai to reglamento IV antraštinėje dalyje nustatytiems reikalavimams;
                  
               
                     (7)
                  
                  
                     Indonezijoje leidimą gavusioms OJK prižiūrimoms pagrindinėms sandorio šalims taikytini teisiškai privalomi reikalavimai nustatyti 1995 m. Indonezijos Respublikos Įstatyme Nr. 8 dėl kapitalo rinkos (toliau – Kapitalo rinkos įstatymas) (Undang-Undang Republik Indonesia Nomor 8 Tahun 1995 tentang Pasar Modal) (2), OJK reglamente Nr. 3/POJK.04/2021 dėl veiklos kapitalo rinkoje organizavimo (Peraturan OJK Nomor 3/POJK.04/2021 tentang Penyelenggaraan Kegiatan di Bidang Pasar Modal) (3) ir OJK reglamente Nr. 22/POJK.04/2019 dėl vertybinių popierių sandorių (Peraturan OJK Nomor 22/POJK.04/2019 tentang Transaksi Efek) (4) (toliau kartu – pirminės taisyklės). OJK reglamentu Nr. 22/POJK.04/2019 įgyvendinami tarptautiniai standartai, nustatyti vadovaujantis finansų rinkos infrastruktūrų principais, kuriuos 2012 m. balandžio mėn. priėmė Mokėjimo ir rinkos infrastruktūrų komitetas ir Tarptautinė vertybinių popierių komisijų organizacija (5);
                  
               
                     (8)
                  
                  
                     pagrindinės sandorio šalys turi gauti OJK leidimą. Kad gautų leidimą teikti tarpuskaitos paslaugas, pagrindinės sandorio šalys turi atitikti pirminėse taisyklėse nustatytus reikalavimus. Tokius reikalavimus papildo pagrindinės sandorio šalies vidaus taisyklės ir procedūros, kuriomis užtikrinama, kad būtų laikomasi visų atitinkamų pagal finansų rinkos infrastruktūrų principus nustatytų standartų;
                  
               
                     (9)
                  
                  
                     todėl Indonezijoje leidimą gavusioms ir OJK prižiūrimoms pagrindinėms sandorio šalims taikomus teisiškai privalomus reikalavimus sudaro dviejų pakopų struktūra. Pirmąją pakopą sudaro pirminės taisyklės, kuriomis nustatomos pagrindinės prievolės, kurių turi laikytis pagrindinės sandorio šalys, kad gautų leidimą teikti tarpuskaitos paslaugas Indonezijoje. Antrąją pakopą sudaro pagrindinės sandorio šalies vidaus taisyklės ir procedūros, kurios turi būti priimtos kaip pagrindinės sandorio šalies, veikiančios kaip savireguliavimo organizacija, reglamentai;
                  
               
                     (10)
                  
                  
                     Indonezijos finansų rinka yra gerokai mažesnė už Sąjungos finansų rinką. Todėl dėl dalyvavimo Indonezijoje leidimą gavusių pagrindinių sandorio šalių veikloje Sąjungoje įsteigtiems tarpuskaitos nariams ir prekybos vietoms kyla gerokai mažesnė rizika negu dėl dalyvavimo Sąjungoje leidimą gavusių pagrindinių sandorio šalių veikloje. Indonezijoje leidimą gavusioms pagrindinėms sandorio šalims taikomomis pirminėmis taisyklėmis ir jas papildančiomis jų vidaus taisyklėmis ir procedūromis, kuriomis įpareigojama laikytis finansų rinkos infrastruktūrų principų, tinkamai sumažinama Sąjungoje įsteigtiems tarpuskaitos nariams ir prekybos vietoms galinti kilti mažesnė rizika ir todėl gali būti laikoma, kad jomis užtikrinamas rizikos mažinimo rezultatas, kuris yra lygiavertis Reglamentu (ES) Nr. 648/2012 siekiamam rezultatui;
                  
               
                     (11)
                  
                  
                     Komisija daro išvadą, kad Indonezijos teisine ir priežiūros tvarka užtikrinama, kad Indonezijoje leidimą gavusios ir OJK prižiūrimos pagrindinės sandorio šalys atitinka teisiškai privalomus reikalavimus, kurie lygiaverčiai Reglamento (ES) Nr. 648/2012 IV antraštinėje dalyje nustatytiems reikalavimams;
                  
               
                     (12)
                  
                  
                     Reglamento (ES) Nr. 648/2012 25 straipsnio 6 dalies b punkte reikalaujama, kad teisine ir priežiūros tvarka, kuri taikoma trečiojoje šalyje leidimą gavusioms pagrindinėms sandorio šalims, būtų užtikrinama, kad būtų nuolat vykdoma veiksminga pagrindinių sandorio šalių priežiūra ir užtikrinamas reikalavimų vykdymas;
                  
               
                     (13)
                  
                  
                     OJK, kaip pagrindinių sandorio šalių priežiūros institucija, stebi pagrindines sandorio šalis Indonezijoje, siekdama užtikrinti, kad būtų nuolat laikomasi pirminių taisyklių ir pagrindinių sandorio šalių vidaus taisyklių ir procedūrų. Kasdienę priežiūrą pagal 2011 m. Indonezijos Respublikos įstatymą Nr. 21 dėl finansinių paslaugų institucijos (toliau – OJK įstatymas) (Undang-Undang Republik Indonesia Nomor 21 Tahun 2011 tentang Otoritas Jasa Keuangan) (6) reguliariai vykdo OJK, kad nustatytų, įvertintų, prioritetais suskirstytų ir sumažintų riziką. OJK gali atlikti tyrimus dėl įtariamų pažeidimų, nurodytų OJK įstatymo XI skyriuje. OJK turi visapusiškus įgaliojimus užtikrinti, kad būtų laikomasi reikalavimų, ir gali panaikinti verslo licenciją ir vidaus taisyklių ir procedūrų patvirtinimą, nustatyti sąlygas, reikalavimus ar nurodymus ir taikyti sankcijas pagrindinėms sandorio šalims;
                  
               
                     (14)
                  
                  
                     Komisija daro išvadą, kad teisine ir priežiūros tvarka, kuri taikoma Indonezijoje leidimą gavusioms pagrindinėms sandorio šalims, yra numatyta nuolat vykdoma veiksminga priežiūra ir užtikrinamas reikalavimų vykdymas;
                  
               
                     (15)
                  
                  
                     remiantis Reglamento (ES) Nr. 648/2012 25 straipsnio 6 dalies c punktu, pagal trečiosios šalies teisinę sistemą turi būti numatyta veiksminga lygiavertė sistema, pagal kurią pripažįstamos pagal trečiosiose šalyse galiojančius teisinius režimus leidimus gavusios pagrindinės sandorio šalys (toliau – trečiųjų šalių pagrindinės sandorio šalys);
                  
               
                     (16)
                  
                  
                     trečiųjų šalių pagrindinės sandorio šalys, norinčios teikti centrinės tarpuskaitos paslaugas Indonezijoje, turi kreiptis į OJK dėl pagrindinės sandorio šalies verslo licencijos pagal Kapitalo rinkos įstatymo 13 straipsnio 1 dalį. Taigi ne Indonezijos ir Indonezijos pagrindinės sandorio šalys gali nediskriminuojamos teikti tarpuskaitos paslaugas Indonezijos kapitalo rinkoje. Jos turi atitikti tuos pačius reikalavimus, kaip ir Indonezijos pagrindinės sandorio šalys, įskaitant finansų rinkos infrastruktūrų principų laikymąsi. OJK ir trečiųjų šalių kompetentingų institucijų, atsakingų už ne Indonezijos pagrindinės sandorio šalies priežiūrą, bendradarbiavimo susitarimų sudarymas numatytas OJK įstatymo 47 ir 48 straipsniuose;
                  
               
                     (17)
                  
                  
                     Komisija daro išvadą, kad Indonezijos teisinėje sistemoje yra numatyta veiksminga lygiavertė trečiųjų šalių pagrindinių sandorio šalių pripažinimo sistema;
                  
               
                     (18)
                  
                  
                     todėl Komisija mano, kad OJK prižiūrimoms pagrindinėms sandorio šalims taikoma teisinė ir priežiūros tvarka atitinka Reglamento (ES) Nr. 648/2012 25 straipsnio 6 dalyje nustatytas sąlygas. Todėl ta teisinė ir priežiūros tvarka turėtų būti laikoma lygiaverte tame reglamente nustatytiems reikalavimams;
                  
               
                     (19)
                  
                  
                     šis sprendimas grindžiamas teisiškai privalomais reikalavimais, priimant šį sprendimą taikomais OJK prižiūrimoms pagrindinėms sandorio šalims. Komisija, inter alia, remdamasi Europos vertybinių popierių ir rinkų institucijos informacija, kaip reikalaujama Reglamento (ES) Nr. 648/2012 25 straipsnio 6b dalyje, toliau reguliariai stebės Indonezijoje pagrindinėms sandorio šalims taikomos teisinės ir priežiūros sistemos raidą ir sąlygų, kuriomis remiantis priimtas šis sprendimas, vykdymą;
                  
               
                     (20)
                  
                  
                     remdamasi reguliarios arba specialios peržiūros išvadomis, Komisija gali nuspręsti iš dalies pakeisti arba panaikinti šį sprendimą bet kuriuo metu, visų pirma tuo atveju, kai pokyčiai turi įtakos sąlygoms, kuriomis remiantis šis sprendimas priimtas;
                  
               
                     (21)
                  
                  
                     šiame sprendime numatytos priemonės atitinka Europos vertybinių popierių komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Taikant Reglamento (ES) Nr. 648/2012 25 straipsnio 6 dalį, toliau nurodyta Indonezijos teisinė ir priežiūros tvarka, taikoma pagrindinėms sandorio šalims, kurias prižiūri Indonezijos finansinių paslaugų institucija (Otoritas Jasa Keuangan), laikoma lygiaverte Reglamente (ES) Nr. 648/2012 nustatytiems reikalavimams:
            
                        a)
                     
                     
                        1995 m. Indonezijos Respublikos įstatymas Nr. 8 dėl kapitalo rinkos;
                     
                  
                        b)
                     
                     
                        2011 m. Indonezijos Respublikos įstatymas Nr. 21 dėl finansinių paslaugų institucijos;
                     
                  
                        c)
                     
                     
                        OJK reglamentas Nr. 22/POJK.04/2019 dėl vertybinių popierių sandorių;
                     
                  
                        d)
                     
                     
                        OJK reglamentas Nr. 3/POJK.04/2021 dėl veiklos kapitalo rinkoje organizavimo.
                     
                  
         
            2 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2022 m. birželio 8 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 201, 2012 7 27, p. 1.
         
            (2)  1995 m. Indonezijos Respublikos oficialusis leidinys Nr. 64, Indonezijos Respublikos oficialiojo leidinio priedas Nr. 3608.
         
            (3)  2021 m. Indonezijos Respublikos oficialusis leidinys Nr. 71, Indonezijos Respublikos oficialiojo leidinio priedas Nr. 6663.
         
            (4)  2019 m. Indonezijos Respublikos oficialusis leidinys Nr. 168, Indonezijos Respublikos oficialiojo leidinio priedas Nr. 6387.
         
            (5)  Mokėjimo ir rinkos infrastruktūrų komitetas, 2012 m. balandžio 16 d. dokumentas Nr. 101.
         
            (6)  2011 m. Indonezijos Respublikos oficialusis leidinys Nr. 111, Indonezijos Respublikos oficialiojo leidinio priedas Nr. 5253.